
EGYSÉGES SZERKEZET
Hatály: 2023. december 01 – 
22/2023. (XI. 29.) önkormányzati rendelet a köztemetés költségeinek megtérítéséről
_____________________________________________________________________________________________

Bácsalmás Város Önkormányzata Képviselő-testületének
22/2023. (XI. 29.) önkormányzati rendelete

a köztemetés költségeinek megtérítéséről
Bácsalmás Város Önkormányzatának Képviselő-testülete az Alaptörvény 32 Cikk (2) bekezdésében foglalt eredeti jogalkotói hatáskörben, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva, Bácsalmás Város Képviselő-testülete és Szervei Szervezeti és Működési Szabályzatáról szóló 12/2019. (X. 31.) önkormányzati rendelet 1. melléklet 1.2.h) pontjában, a 3.1.k) pontjában, valamint a 2.b) pontjában biztosított véleményezési jogkörében eljáró Humánpolitikai Bizottság, Pénzügyi és Fejlesztési Bizottság, valamint Jogi és Ügyrendi Bizottság véleményének kikérésével a következőket rendeli el:
1. §
(1) A köztemetés az elhunyt személy közköltségen történő eltemettetését jelenti.
(2) A köztemetés költsége magában foglalja az egészségügyi intézményben végzett halottkezelési tevékenység és a halottszállítás díját is.
(3) A köztemetést az önkormányzat az Szt. 48. §-ában meghatározott feltételek szerint nyújtja.
(4) A köztemetés költségeit hagyatéki teherként a területileg illetékes közjegyzőnél kell bejelenteni, vagy hagyaték, illetve hagyatéki eljárás hiányában a temetésre köteles személyt (személyeket) a köztemetés költségeinek megtérítésére kell kötelezni.
2. §
(1) A Polgármester kérelemre a köztemetés költségeinek legfeljebb 12 havi részletben történő megfizetését engedélyezheti, ha az eltemettetésre köteles személy családjában az egy főre jutó havi jövedelem a szociális vetítési alap háromszorosát, egyedülélő személy esetében a szociális vetítési alap négyszeresét nem haladja meg.
(2) A köztemetés költségeinek egyösszegben történő visszafizetésének határideje az erről szóló határozat véglegessé válását követő hónap 15. napja.
(3) Részletfizetés esetén az első részlet visszafizetésének határideje a részletfizetést megállapító határozat véglegessé válását követő hónap 15. napja.
3. §
(1) A kérelmet írásban kell benyújtani a Bácsalmási Közös Önkormányzati Hivatal Szociális és Hatósági Osztályánál (a továbbiakban: Hivatal).
(2) A kérelemhez csatolandók a család jövedelemigazolásai.
(3) A jövedelemigazolásra elfogadható okmány vagy annak másolata:
a)	munkabérből származó jövedelem esetén a munkáltató által kiállított (1) bekezdésben meghatározott jövedelemigazolás nyomtatvány,
b)	munkanélküli ellátás esetén az illetékes munkaügyi központ által kiállított igazolás,
c)	nyugdíj, nyugdíjszerű ellátások esetén a nyugdíjfolyósító szerv által tárgyévre kiadott nyugdíjösszesítő és nyugdíjszelvény vagy nyugdíjösszesítő és bankszámlakivonat,
d)	őstermelő esetén a bevételről vezetett dokumentum, vagy az állami adóhatóság által lezárt adóévről kiállított igazolás,
e)	vállalkozásból származó jövedelem esetén lezárt adóévről az állami adóhatóság által kiadott igazolás, a le nem zárt időszakra vonatkozóan könyvelői igazolás vagy a vállalkozó nyilatkozata,
f)	tartásdíj esetén a felvett vagy megfizetett tartásdíj összegét igazoló postai szelvény, bankszámlakivonat vagy átvételi elismervény, ezek hiányában a tartásdíj jogosultjának nyilatkozata,
g)	ösztöndíjról a közép-, vagy felsőoktatási intézmény által kiállított igazolás, bankszámlakivonat vagy az utalást igazoló elektronikus nyilvántartásból kinyomtatott adattartalom,
h)	az a)–g) pontba nem tartozó jövedelem esetén a jövedelem típusának megfelelő igazolás.
4. §
Ez a rendelet 2023. december 1-jén lép hatályba.




	Németh Balázs	Patocskai Ibolya
	polgármester 	jegyző 



Záradék:

Megalkotta Bácsalmás Város Önkormányzatának Képviselő-testülete a 2023. november 28-án tartott ülésén.


Kihirdetve: a Bácsalmási Közös Önkormányzati Hivatal tájékoztató tábláján, 
2023. november 29-én.

